PMIndiaData/PMIndiaSum huggingface dataset:
ରାଷ୍ଟ୍ରପତି ଭବନର ସଂଗ୍ରହଳାୟରେ ଦ୍ୱିତୀୟ ପର୍ଯ୍ୟାୟକୁ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଷ୍ଟ୍ରପତି ଭବନରେ ନିର୍ମିତ ସଂଗ୍ରହାଳୟର ଦ୍ୱିତୀୟ ପର୍ଯ୍ୟାୟ କାର୍ଯ୍ୟକୁ ଆଜି ଉଦ୍ଘାଟନ କରିଛନ୍ତି । ରାଷ୍ଟ୍ରପତି ଶ୍ରୀ ପ୍ରଣବ ମୁର୍ଖାଜୀ ଏବଂ ଉପରାଷ୍ଟ୍ରପତି ଶ୍ରୀ ହମିଦ୍ ଆନସାରୀ ଏବଂ ଅନ୍ୟ ଗଣମାନ୍ୟ ଅତିଥିମାନଙ୍କ ଉପସ୍ଥିତିରେ ଏହି ସଂଗ୍ରହାଳୟ ଉଦ୍ଘାଟିତ ହୋଇଛି । ଏହି ଅବସରରେ ସଦ୍ୟ ଉନ୍ମୋଚିତ ହୋଇଥିବା ସଂକଳନଗୁଡିକୁ ପ୍ରଧାନମନ୍ତ୍ରୀ ଅମୂଲ୍ୟ ଗ୍ରନ୍ଥ ବୋଲି ତାଙ୍କ ଭାଷଣରେ ବର୍ଣ୍ଣନା କରିଥିଲେ । ଏହିସବୁ ପୁସ୍ତକ ଇତିହାସର ସ୍ୱାକ୍ଷର ବହନ କରିବ ବୋଲି ସେ କହିଥିଲେ । ଆଜି ଉଦ୍ଘାଟିତ ହୋଇଥିବା ମ୍ୟୁଜିୟମ ବା ସଂଗ୍ରହାଳୟ ଅତୀତକୁ ଜୀବନ୍ତ କରିବା ଦିଗରେ ଏକ ମହାନ ପ୍ରୟାସ ବୋଲି ପ୍ରଧାନମନ୍ତ୍ରୀ ଅଭିହିତ କରିଥିଲେ । ସେ କହିଥିଲେ ଯେ, ଭାରତକୁ ରାଷ୍ଟ୍ରପତି ଶ୍ରୀ ମୁର୍ଖାଜୀଙ୍କର ଅବଦାନ ଅତୁଳନୀୟ । ରାଷ୍ଟ୍ରପତିଙ୍କ କାର୍ଯ୍ୟାଳୟର ଗରିମା ବୃଦ୍ଧି ଦିଗରେ ସେ ଅନେକ କିଛି କରିଛନ୍ତି । ଭିନ୍ନ ଭିନ୍ନ ରାଜନୈତିକ ପୃଷ୍ଠଭୂମିରୁ ଆସିଥିବା ବ୍ୟକ୍ତିମାନେ କିଭଳି ମିଳିମିଶି କାମ କରିପାରିବେ ତାହା ରାଷ୍ଟ୍ରପତି ମୁର୍ଖାଜୀଙ୍କର କାର୍ଯ୍ୟଶୈଳୀରୁ ଆମକୁ ଶିକ୍ଷା କରିବାକୁ ପଡିବ ବୋଲି ପ୍ରଧାନମନ୍ତ୍ରୀ କହିଥିଲେ । ଅକ୍ଷୟ ଶକ୍ତି ହେଉ, ଜଳ ସଂରକ୍ଷଣ ହେଉ ଅଥବା ଡିଜିଟାଲ ଇଣ୍ଡିଆ – ଏହି ସବୁ କାର୍ଯ୍ୟକ୍ରମକୁ ରାଷ୍ଟ୍ରପତି ଭବନରେ ରୂପାୟନ କରାଯାଇଛି ବୋଲି ପ୍ରଧାନମନ୍ତ୍ରୀ କହିଥିଲେ ।
ପ୍ରଧାନମନ୍ତ୍ରୀ ବେଞ୍ଜାମିନ୍ ନେତାନ୍ୟାହୁଙ୍କୁ ପ୍ରଧାନମନ୍ତ୍ରୀ ମୋଦୀଙ୍କ ଉପହାର

ଭାରତରେ ଦୀର୍ଘକାଳୀନ ଇହୁଦୀ ଇତିହାସର ସ୍ମୃତି ବହନ କରୁଥିବା କେରଳର ଦୁଇ ସେଟ୍ ବିଶିଷ୍ଟ ସ୍ମାରକୀ କଳାକୃତିର ନକଲ ଇସ୍ରାଏଲ ପ୍ରଧାନମନ୍ତ୍ରୀ ବେଞ୍ଜାମିନ ନେତାନ୍ୟାହୁଙ୍କୁ ଉପହାର ସ୍ୱରୂପ ପ୍ରଦାନ କରିଛନ୍ତି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ । ଏହି ଉପହାର ଦୁଇଟିରେ ଭିନ୍ନ ଭିନ୍ନ ସେଟ୍ ର ତମ୍ବା ପ୍ଲେଟ୍ ରହିଛି ଯାହା ନବମ ଏବଂ ଦଶମ ଶତାବ୍ଦୀରେ ଖୋଦେଇ ହୋଇଥିବା ବିଶ୍ୱାସ କରାଯାଏ । ପ୍ରଥମ ସେଟ୍ ରେ ତମ୍ବା ପ୍ଲେଟ୍ ଭାରତରେ କୋଚି ଇହୁଦୀମାନଙ୍କ ସ୍ମୃତିବହନ କରିଥାଏ । ହିନ୍ଦୁ ରାଜା ଚେରାମନ ପେରୁମଲ (ଭାସ୍କର ରବି ବର୍ମା ଭାବେ ପରିଚିତ)ଙ୍କ ଦ୍ୱାରା ଇହୁଦୀ ନେତା ଜୋସେଫ ରାବ୍ବାନଙ୍କୁ ପ୍ରଦାନ କରାଯାଇଥିବା ରାଜକୀୟ ସୁବିଧା ଏବଂ ସ୍ୱତନ୍ତ୍ର ଅଧିକାରର ମାନକ ଭାବେ ଏହାକୁ ଗ୍ରହଣ କରାଯାଉଥିଲା । ପାରମ୍ପରିକ ଇହୁଦୀ ତଥ୍ୟ ଅନୁଯାୟୀ, ଜୋସେଫ ରାବ୍ବାନଙ୍କୁ, କ୍ରାଙ୍ଗାନୋର ସହିତ ସଂଯୁକ୍ତ କିମ୍ବା ଏହା ଅଧୀନରେ ଥିବା ଶିଙ୍ଗଲିର ରାଜା ଭାବେ ଅଭିଷିକ୍ତ କରାଯାଇଥିଲା । କୋଚିନ୍ ଏବଂ ମାଲାବାର ଉପକୂଳର ଅନ୍ୟାନ୍ୟ ସ୍ଥାନକୁ ସ୍ଥାନାନ୍ତରିତ ହେବା ପୂର୍ବରୁ କ୍ରାଙ୍ଗାନୋରରେ ଶହ ଶହ ବର୍ଷ ପର୍ଯ୍ୟନ୍ତ ଇହୁଦୀମାନଙ୍କୁ ଧାର୍ମିକ ଏବଂ ସାଂସ୍କୃତିକ ସ୍ୱାଧୀନତା ମିଳିଥିଲା । ସ୍ଥାନୀୟ ଇହୁଦୀମାନେ ଏକଦା ପ୍ରତ୍ୟେକ କଫିନ୍ ରେ ସିଙ୍ଗଲି/କ୍ରାଙ୍ଗାନୋର ଭୂମିରୁ ମୁଠାଏ ମାଟି ରଖୁଥିଲେ, କାରଣ ସେମାନେ ଏହାକୁ ପବିତ୍ର ଭୂମି ବା ଦ୍ୱିତୀୟ ଜେରୁଜେଲମ ଭାବେ ଗ୍ରହଣ କରୁଥିଲେ । କୋଚି ମାଟ୍ଟାଂଚେରୀର ପରଦେଶୀ ଇହୁଦୀ ଧର୍ମପୀଠ ସହାୟତାରେ ଏହି ପ୍ଲେଟଗୁଡିକର ଅବିକଳ ନକଲ ପ୍ରସ୍ତୁତ କରାଯାଇଥିଲା । ଭାରତରେ ଇହୁଦୀମାନଙ୍କ ବାଣିଜ୍ୟିକ କାରବାରର ସର୍ବପ୍ରାଚୀନ ତଥ୍ୟ ଦ୍ୱିତୀୟ ସେଟ୍ ର ତମ୍ବା ପ୍ଲେଟ୍ ରେ ରହିଛି । ଏହି ପ୍ଲେଟ୍ ରେ ଥିବା ତଥ୍ୟ ତତ୍କାଳୀନ ସମୟରେ ସ୍ଥାନୀୟ ହିନ୍ଦୁ ରାଜାଙ୍କ ଦ୍ୱାରା ଚର୍ଚ୍ଚକୁ ଦିଆଯାଇଥିବା ଭୂମି ଏବଂ ଟିକସ ସୁବିଧା ଏବଂ କୋଲାମ୍ ରେ ପଶ୍ଚିମ ଏସିଆ ଏବଂ ଭାରତୀୟ ବାଣିଜ୍ୟିକ ସଂଗଠନକୁ ବାଣିଜ୍ୟ ପାଇଁ ମିଳିଥିବା ସୁଯୋଗର ପ୍ରମାଣ ଦେଇଥାଏ । ପଶ୍ଚିମ ଏସୀୟଙ୍କ ମଧ୍ୟରେ ମୁସଲିମ, ଖ୍ରୀଷ୍ଟିଆନ୍, ଜୋରାଷ୍ଟ୍ରିଆନ୍, ଏବଂ ଇହୁଦୀ-ପାର୍ସୀ ଓ ସମ୍ଭବତଃ ଆରବୀୟ ଏବଂ ପହ୍ଲବୀ (ମଧ୍ୟ ପ୍ରୁସିଆ – Middle Persian) ସହ ସମ୍ପୃକ୍ତ ଇହୁଦୀମାନଙ୍କ ଗୋଷ୍ଠୀ ସାମିଲ୍ ଥିଲେ । ଏହି ପ୍ଲେଟ୍ ରେ ସେମାନଙ୍କ ଦସ୍ତଖତ ରହିଛି ଯାହାକୁ ବୋଧହୁଏ ଲିପି ସହିତ ପରିଚିତ ନଥିବା ସ୍ଥାନୀୟ ଚିତ୍ରକରମାନେ ଖୋଦେଇ କରିଥିଲେ । କେରଳର ଥିରୁଭାଲ୍ଲା ଠାରେ ଥିବା ମାଲାଙ୍କାରା ମାର ଥୋମା ସିରିୟାନ୍ ଚର୍ଚ୍ଚର ସହଯୋଗରେ ଏହି ପ୍ଲେଟ୍ ର କଳାକୃତି ମିଳିପାରିଛି । ଏଥିସହିତ ପ୍ରଧାନମନ୍ତ୍ରୀ ମଧ୍ୟ ଇସ୍ରାଏଲ୍ ପ୍ରଧାନମନ୍ତ୍ରୀ ନେତାନ୍ୟାହୁଙ୍କୁ କେରଳର ପରଦେଶୀ ଇହୁଦୀ ଗୋଷ୍ଠୀ ଦ୍ୱାରା ପ୍ରଦାନ କରାଯାଇଥିବା ତୋରା ସ୍କ୍ରଲ୍ (ଗୁଡ଼ା ହୋଇଥିବା ଚମଡ଼ା କିମ୍ବା ଚାଦରରେ ଥିବା ପ୍ରାଚୀନ ଲେଖା)ପ୍ରଦାନ କରିଥିଲେ । 1568 ରେ ନିର୍ମିତ କୋଚିର ପରଦେଶୀ ଇହୁଦୀମାନଙ୍କ ଧର୍ମସ୍ଥଳୀକୁ ସମର୍ପିତ ଏହି ପ୍ରାଚୀନ ଲେଖା ଶତାଧିକ ବର୍ଷ ପୂର୍ବରୁ ଲେଖାଯାଇଥିଲା । ଏହି ତୋରା ଏକ କାଠ କେସ ଭିତରେ ରୂପା ଚାଦର ସହିତ ସଂଯୁକ୍ତ ଏବଂ ଏକ ଫୁଲ ଭଳି ଆଳଙ୍କାରିକ ଶୈଳୀର ସୁନା ଚାଦର ଯେଉଁଥିରେ ଚିରାଚରିତ ଦକ୍ଷିଣ ଭାରତୀୟ ଲଣ୍ଠନ ଏବଂ ସଜ୍ଜା ରହିଥିଲା ।
ପରିବର୍ତ୍ତିତ ସ୍ୱତନ୍ତ୍ର ପ୍ରୋତ୍ସାହନ ପ୍ୟାକେଜ ସ୍କିମକୁ କ୍ୟାବିନେଟର ସ୍ୱୀକୃତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପରିବର୍ତ୍ତିତ ସ୍ୱତନ୍ତ୍ର ପ୍ରୋତ୍ସାହନ ପ୍ୟାକେଜ ସ୍କିମକୁ (M-SIPS) ମଞ୍ଜୁରି ପ୍ରଦାନ କରାଯାଇଛି । ଇଲେକ୍ଟ୍ରୋନିକ ସେକ୍ଟରରେ ଅଧିକ ପ୍ରୋତ୍ସାହନମୂଳକ ନିବେଶ ପାଇଁ ଏହି ଯୋଜନା ଉଦ୍ଦିଷ୍ଟ । ଏହା ବ୍ୟତୀତ 2020 ସୁଦ୍ଧା ଇଲେକ୍ଟ୍ରୋନିକ୍ସ କ୍ଷେତ୍ରରେ ବିଦେଶରୁ ଆମଦାନିକୁ ସମ୍ପୂର୍ଣ୍ଣ ବନ୍ଦ (ନେଟ ଜିରୋ ଇମ୍ପୋର୍ଟସ) ଲକ୍ଷ୍ୟ ହାସଲ କରାଯାଇପାରିବ । ଭାରତରେ ଇଲେକ୍ଟୋନିକ୍ସ ସିଷ୍ଟମ ଡିଜାଇନ ଏବଂ ଉତ୍ପାଦନ (ESDM)ରେ ନିବେଶ M-SIPS ବ୍ୟବସ୍ଥାରେ ସଂଶୋଧନ ଘଟାଯାଇ ଏହି ଲକ୍ଷ୍ୟ ହାସଲ କରାଯିବ । ଏହା ଦ୍ୱାରା ଦେଶରେ କର୍ମନିଯୁକ୍ତି ବୃଦ୍ଧି ପାଇବା ସହ ବିଦେଶରୁ ଆମଦାନି ଉପରେ ନିର୍ଭରଶୀଳତାକୁ ହ୍ରାସ କରାଯିବ । ଏଥିରେ ପ୍ରାୟ ଏକ ନିୟୁତ ପର୍ଯ୍ୟନ୍ତ ପ୍ରତ୍ୟକ୍ଷ ଓ ପରୋକ୍ଷ ନିଯୁକ୍ତି ସୃଷ୍ଟି ହୋଇପାରିବ । ଏ ପର୍ଯ୍ୟନ୍ତ ଏହି ଯୋଜନାରେ 243 ଟି ଆବେଦନ ମିଳିଛି ଓ ସେଥିରୁ 75 ଟି ଆବେଦନ ଗୃହୀତ ହୋଇଛି । ଏଥିରେ ମୋଟ 17,997 କୋଟି ଟଙ୍କାର ପୁଞ୍ଜି ବିନିଯୋଗ ପ୍ରସ୍ତାବ ରହିଛି ।
ଦୀପାବଳିର ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଦୀପାବଳିର ପବିତ୍ର ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । “ଶୁଭ ଦୀପାବଳି ! ଏହି ପର୍ବ ସମସ୍ତଙ୍କ ଜୀବନରେ ସୁଖ, ସମୃଦ୍ଧି ଏବଂ ଶାରୀରିକ ସୁସ୍ଥତା ଭରିଦେଉ । ଶୁଭ ଏବଂ ଆଲୋକର ଶକ୍ତି ସବୁବେଳେ ପ୍ରକାଶିତ ହେଉ,” ବୋଲି ପ୍ରଧାନମନ୍ତ୍ରୀ ତାଙ୍କ ଶୁଭେଚ୍ଛା କହିଛନ୍ତି ।
ଗ୍ରାମାଞ୍ଚଳ ବିକାଶ ଘେନି ଭାରତ-ମରିସସ୍ ମଧ୍ୟରେ ବୁଝାମଣାପତ୍ରକୁ କେବିନେଟର ଅନୁମୋଦନ

ଭାରତ ଓ ମରିସସ ମଧ୍ୟରେ ଗ୍ରାମୀଣ ବିକାଶ ଓ ଦାରିଦ୍ର୍ୟ ଦୂରୀକରଣ ଦିଗରେ ସହଯୋଗ ନିମନ୍ତେ ବୁଝାମଣାପତ୍ର ସ୍ଵାକ୍ଷରକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ମଙ୍ଗଳବାର (05.07.2016) ଅନୁଷ୍ଠିତ ବୈଠକରେ ଏହି ପ୍ରସ୍ତାବକୁ ସ୍ୱୀକୃତି ମିଳିଛି । ଏହି ବୁଝାମଣା ପତ୍ର ମରିସସ୍ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଜାତୀୟ ବିକାଶ ୟୁନିଟ୍ ଏବଂ ଭାରତ ସରକାରଙ୍କ ଗ୍ରାମାଞ୍ଚଳ ବିକାଶ ମନ୍ତ୍ରଣାଳୟ ମଧ୍ୟରେ ସହଯୋଗ ସ୍ଥାପନର ଢାଞ୍ଚା ପ୍ରସ୍ତୁତ କରିବାରେ ସହାୟକ ହେବ । ଉଭୟ ରାଷ୍ଟ୍ରର ପାରସ୍ପରିକ ସ୍ୱାର୍ଥ ଜଡିତ ଥିବା ଏବଂ ସମାନ ଭିତ୍ତିରେ ଦୁଇ ଦେଶ ମଧ୍ୟରେ ଗ୍ରାମାଞ୍ଚଳ ବିକାଶ ଦିଗରେ ସହଯୋଗ କାର୍ଯ୍ୟକ୍ରମ ମାନ ସମ୍ପାଦିତ ହେବ । ଏଥିପାଇଁ ଗ୍ରାମାଞ୍ଚଳ ବିକାଶ ନିମନ୍ତେ ଏକ ମିଳିତ ସହଯୋଗ କମିଟି ଗଠନ କରାଯିବ ଏବଂ ଏହି କମିଟି ଉଭୟ ରାଷ୍ଟ୍ରଙ୍କ ସହମତି ଅନୁସାରେ ନିର୍ଦ୍ଧାରିତ ତାରିଖରେ ବୈଠକରେ ମିଳିତ ହେବେ । ବୁଝାମଣା ପତ୍ର ସ୍ୱାକ୍ଷରିତ ହେବା ଦିନଠାରୁ ଏହା କାର୍ଯ୍ୟକାରୀ ହେବ । ଏହାଦ୍ୱାରା ଉଭୟ ରାଷ୍ଟ୍ର ପରସ୍ପରକୁ ଗ୍ରାମାଞ୍ଚଳ ବିକାଶ ଓ ଦାରିଦ୍ର୍ୟ ଦୂରୀକରଣ କାର୍ଯ୍ୟକ୍ରମ କ୍ଷେତ୍ରରେ ବୈଷୟିକ ସହଯୋଗ, ବିଭିନ୍ନ ପ୍ରକାର ସୂଚନା ଓ ନଥି, ବୈଜ୍ଞାନିକ ଓ ବୈଷୟିକ ସୂଚନା, ନୀତି ନିୟମାବଳୀ ମାନ ଯୋଗାଇଦେବେ । ଏତଦବ୍ୟତୀତ ଗୋଟିଏ ରାଷ୍ଟ୍ରର ପ୍ରତିନିଧି ଦଳ ଅନ୍ୟ ରାଷ୍ଟ୍ର ଗସ୍ତ କରି ସେଠାରେ ପ୍ରବର୍ତ୍ତିତ ହେଉଥିବା କାର୍ଯ୍ୟକ୍ରମ ରୂପାୟନ ଦେଖି ପ୍ରତ୍ୟକ୍ଷ ଅନୁଭୂତି ଅର୍ଜନର ସୁଯୋଗ ପାଇବେ । ଏହି ଅବସରରେ ସେମାନେ ପ୍ରତିପକ୍ଷ ରାଷ୍ଟ୍ରର ତାଲିମ ପ୍ରତିଷ୍ଠାନମାନଙ୍କରୁ ତାଲିମ ଗ୍ରହଣ କରିବାର ସୁଯୋଗ ମଧ୍ୟ ଲାଭ କରିପାରିବେ ।
ଗୁରୁ ଗୋବିନ୍ଦ ସିଂଙ୍କ ୩୫୦ତମ ପ୍ରକାଶ ପର୍ବ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଦଶମ ଶିଖଗୁରୁ ଶ୍ରୀ ଗୁରୁ ଗୋବିନ୍ଦ ସିଂଙ୍କ 350ତମ ପ୍ରକାଶ ପର୍ବ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଆମେ 350ତମ ପ୍ରକାଶ ପର୍ବ ପାଳନ କରିବା ଅବସରରେ ପୂଜ୍ୟ ଶ୍ରୀ ଗୁରୁ ଗୋବିନ୍ଦ ସିଂଙ୍କ ସ୍ମୃତି ପ୍ରତି ମୁଁ ଶ୍ରଦ୍ଧା ସୁମନ ଅର୍ପଣ କରୁଛି । ସେ ଅସାଧାରଣ ସାହସ ଏବଂ ଗଭୀର ପ୍ରଜ୍ଞାର ମୂର୍ତ୍ତୀମନ୍ତ ପ୍ରତୀକ ଥିଲେ । ତାଙ୍କର ସାହସିକ କାର୍ଯ୍ୟାବଳୀ ଏବଂ ପବିତ୍ର ଭାବନା ପିଢ଼ି ପରେ ପିଢ଼ି ଜନସାଧାରଣଙ୍କୁ ଅନୁପ୍ରାଣିତ କରିଆସୁଛି । ଶ୍ରୀ ଗୁରୁ ଗୋବିନ୍ଦ ସିଂ ସମତାର ଶକ୍ତି ଉପରେ ବିଶ୍ୱାସ କରୁଥିଲେ । ସମସ୍ତ ପ୍ରକାର ସାମାଜିକ ବିଭେଦକୁ ସେ ବିରୋଧ କରୁଥିଲେ ଏବଂ ତାଙ୍କ ନ୍ୟାୟପରାୟଣତା ଏବଂ ଭଦ୍ରତା ପାଇଁ ପୂଜ୍ୟ ହୋଇଥିଲେ ।”
ବରିଷ୍ଠ ପେନସନ୍ ବୀମା ଯୋଜନା-2017କୁ କ୍ୟାବିନେଟ ଅନୁମୋଦ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କ୍ୟାବିନେଟ ବୈଠକରେ ବରିଷ୍ଠ ପେନସନ୍ ବୀମା ଯୋଜନା 2017 କୁ କାର୍ଜ୍ୟୋତର ଭାବେ ଅନୁମୋଦନ ମିଳିଛି । ବିତ୍ତୀୟ ସମାବେଶ ଏବଂ ସାମାଜିକ ସୁରକ୍ଷା କ୍ଷେତ୍ରରେ କେନ୍ଦ୍ର ସରକାରଙ୍କ ପ୍ରତିଶ୍ରୁତିବଦ୍ଧତାର ଏହା ଏକ ଅଂଶବିଶେଷ । ବଜାରରେ ଅସ୍ଥିରତା କାରଣରୁ 60 ବର୍ଷ କିମ୍ବା ତଦୁର୍ଦ୍ଧ ବୟସର ବରିଷ୍ଠ ନାଗରିକମାନଙ୍କ ଭବିଷ୍ୟତ ସୁଧ ଏବଂ ଆୟ ପ୍ରଭାବିତ ନହେବା ଏବଂ ସେମାନଙ୍କୁ ସାମାଜିକ ସୁରକ୍ଷା ଯୋଗାଇ ଦେବା ଲାଗି ଭାରତୀୟ ଜୀବନ ବୀମା ନିଗମ (ଏଲ୍ଆଇସି) ଜରିଆରେ ଏହି ଯୋଜନା କାର୍ଯ୍ୟକାରୀ କରାଯିବ । ଏହି ଯୋଜନାରେ ଦଶବର୍ଷ ପାଇଁ ବାର୍ଷିକ 8 ପ୍ରତିଶତ ସୁଧ ରିଟର୍ଣ୍ଣ ଗ୍ୟାରେଣ୍ଟି ସହ ବରିଷ୍ଠ ନାଗରିକଙ୍କୁ ସୁନିଶ୍ଚିତ ପେନସନ୍ ଯୋଗାଇ ଦିଆଯିବ । ଏଥିରେ ମାସିକ/ତୈ୍ରମାସିକ/6-ମାସିଆ କିମ୍ବା ବାର୍ଷିକ ପେନସନ୍ ଉଠାଇବାର ସୁବିଧା ମଧ୍ୟ ମିଳିବ । ଏଲ୍ଆଇସି ପକ୍ଷରୁ ମିଳୁଥିବା ରିଟର୍ଣ୍ଣ ଏବଂ 8 ପ୍ରତିଶତ ସୁନିଶ୍ଚିତ ରିଟର୍ଣ୍ଣ ମଧ୍ୟରେ ରହିଥିବା ଆର୍ଥିକ ତାରତମ୍ୟ ଭାରତ ସରକାର ବାର୍ଷିକ ସବସିଡି ଭିତ୍ତିରେ ବହନ କରିବେ । ଏହି ଯୋଜନା କାର୍ଯ୍ୟକାରୀ ହେବା ପରଠାରୁ ଏକ ବର୍ଷ ପର୍ଯ୍ୟନ୍ତ ବରିଷ୍ଠ ନାଗରିକମାନେ ଏହାର ଗ୍ରାହକ ହୋଇପାରିବେ ।
ରାଜ୍ୟର କେତେକାଞ୍ଚଳରେ ଦେଖାଦେଇଥିବା ବନ୍ୟା ପରିସ୍ଥିତି ନେଇ ପଶ୍ଚିମବଙ୍ଗ ମୁଖ୍ୟମନ୍ତ୍ରୀଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ଡ୍ୟାମରୁ ଜଳ ନିଷ୍କାସନ ବେଳେ ରାଜ୍ୟର କେତେକାଞ୍ଚଳରେ ଉପୁଜିଥିବା ବନ୍ୟା ପରିସ୍ଥିତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ସୁଶ୍ରୀ ମମତା ବାନାର୍ଜୀଙ୍କ ସହ କଥା ହୋଇଛନ୍ତି । ପରିସ୍ଥିତିକୁ ନିୟନ୍ତ୍ରଣ କରିବାରେ କେନ୍ଦ୍ରର ସମସ୍ତ ସମ୍ଭାବ୍ୟ ସହାୟତା ପ୍ରଦାନ ପାଇଁ ପ୍ରଧାନମନ୍ତ୍ରୀ ସୁନିଶ୍ଚିତ ମଧ୍ୟ କରାଇଥିଲେ । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ତରଫରୁ ଏକ ଟ୍ଵିଟ୍ ମାଧ୍ୟମରେ କୁହାଯାଇଛି ଯେ, “ଡ୍ୟାମରୁ ଜଳ ନିଷ୍କାସନ ବେଳେ ରାଜ୍ୟର କେତେକାଞ୍ଚଳରେ ଉପୁଜିଥିବା ବନ୍ୟା ପରିସ୍ଥିତି ନେଇ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ମମତା ବାନାର୍ଜୀଙ୍କ ସହ କଥା ହୋଇଛନ୍ତି । ପରିସ୍ଥିତିକୁ ନିୟନ୍ତ୍ରଣ କରିବାରେ କେନ୍ଦ୍ରର ସମସ୍ତ ସମ୍ଭାବ୍ୟ ସହାୟତା ପ୍ରଦାନ ପାଇଁ ପ୍ରଧାନମନ୍ତ୍ରୀ ସୁନିଶ୍ଚିତ ମଧ୍ୟ କରାଇଛନ୍ତି । ପ୍ରଭାବିତ ଅଞ୍ଚଳର ଲୋକଙ୍କ ସୁରକ୍ଷା ତଥା କଲ୍ୟାଣ ପାଇଁ ପ୍ରଧାନମନ୍ତ୍ରୀ ମୋଦୀ ପ୍ରାର୍ଥନା କରିଛନ୍ତି” ।
ରାଞ୍ଚିଠାରେ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନାର ଶୁଭାରମ୍ଭ ଏବଂ ସିକ୍କିମରେ ପାକୟଙ୍ଗ ବିମାନବନ୍ଦରର ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର 23, 2018ରେ ଝାଡ଼ଖଣ୍ଡର ରାଞ୍ଚିଠାରେ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା (ପିଏମଜେଏୱାଇ)ର ଶୁଭାରମ୍ଭ କରିବେ । ଏହି ଯୋଜନା ଅଧୀନରେ 10 କୋଟିରୁ ଉର୍ଦ୍ଧ୍ଵ ପରିବାରକୁ ବାର୍ଷିକ 5 ଲକ୍ଷ ଟଙ୍କାର ସ୍ୱାସ୍ଥ୍ୟ ବୀମା ଯୋଗାଇ ଦିଆଯିବ । ପ୍ରଧାନମନ୍ତ୍ରୀ ପିଏମଜେଏୱାଇର ଏକ ପ୍ରଦର୍ଶନୀ ପରିଦର୍ଶନ କରିବେ । ହିତାଧିକାରୀ ଚିହ୍ନଟ ଏବଂ ଇ-କାର୍ଡ ପ୍ରସ୍ତୁତି ଭଳି କାର୍ଯ୍ୟକଳାପର ପ୍ରଦର୍ଶନକୁ ସେ ଅନୁଧ୍ୟାନ କରିବେ । ଏହି କାର୍ଯ୍ୟକ୍ରମରେ ଚାଇବାସା ଏବଂ କୁଦେର୍ମାରେ ମେଡ଼ିକାଲ କଲେଜ ନିର୍ମାଣ ପାଇଁ ପ୍ରଧାନମନ୍ତ୍ରୀ ଭିତ୍ତିପ୍ରସ୍ତର ସ୍ଥାପନ କରିବେ । ସେ 10ଟି ସ୍ୱାସ୍ଥ୍ୟ ଏବଂ କଲ୍ୟାଣ କେନ୍ଦ୍ରର ଉଦଘାଟନ କରିବେ । ଗାଙ୍ଗଟକ, ସିକ୍କିମ ଗସ୍ତ ପୂର୍ବରୁ ସେ ଏକ ଜନସଭାକୁ ସମ୍ବୋଧିତ କରିବେ । ସେପ୍ଟେମ୍ବର 24ରେ ପ୍ରଧାନମନ୍ତ୍ରୀ ପାକୟଙ୍ଗ ବିମାନ ବନ୍ଦରର ଉଦଘାଟନ କରିବେ, ଯାହା ସିକ୍କିମ ରାଜ୍ୟକୁ ଦେଶର ବିମାନ ଚଳାଚଳ ମାନଚିତ୍ରରେ ସ୍ଥାନ ଦେବ । ଏହି ବିମାନବନ୍ଦର ହିମାଳୟ ପାଦଦେଶରେ ଥିବା ରାଜ୍ୟରେ ଉତ୍ତମ ଯୋଗାଯୋଗ ପ୍ରତିଷ୍ଠା କରିବ ଏବଂ ପର୍ଯ୍ୟଟନକୁ ପ୍ରୋତ୍ସାହିତ କରିବ । ପ୍ରଧାନମନ୍ତ୍ରୀ ପାକୟଙ୍ଗ ବିମାନବନ୍ଦରରେ ପହଁଚିବା ପରେ ବିମାନବନ୍ଦର ଏବଂ ଟର୍ମିନାଲ କୋଠା ବିଷୟରେ ଅବଗତ ହେବେ । ପାକୟଙ୍ଗ ବିମାନବନ୍ଦରର ଉଦଘାଟନ ପାଇଁ ସେ ଫଳକ ଉନ୍ମୋଚନ କରିବେ । ଏହାପରେ ସେଠାରେ ପ୍ରଧାନମନ୍ତ୍ରୀ ଏକ ଜନସଭାରେ ଉଦବୋଧନ ଦେବେ ।
ଭାରତ-ତାଜିକିସ୍ତାନ ମଧ୍ୟରେ ଦ୍ଵୈତ ଟିକସ ବ୍ୟବସ୍ଥା ଏଡାଇବା ଲାଗି ସ୍ଵାକ୍ଷରିତ ଏମଓୟୁ ସଂଶୋଧନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଉପାର୍ଜନ ଜନିତ ଟିକସ ଫାଙ୍କିକୁ ଏଡାଇବା ତଥା ଦ୍ଵୈତ ଟିକସ ବ୍ୟବସ୍ଥାର ଉଚ୍ଛେଦ ସକାଶେ ଭାରତ ଓ ତାଜିକିସ୍ତାନ ମଧ୍ୟରେ ସ୍ଵାକ୍ଷରିତ ବୁଝାମଣାପତ୍ରରେ ଆବଶ୍ୟକ ସଂଶୋଧନ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ସ୍ଵୀକୃତି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନନେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ଗ୍ରହଣ କରାଯାଇଛି । ଏହି ବୁଝାମଣାପତ୍ର କାର୍ଯ୍ୟକାରୀ ହେବାପରେ, ପ୍ରୋଟୋକଲ ଅନୁସାରେ ଉଭୟ ରାଷ୍ଟ୍ରର ଦ୍ଵୈତ ଟିକସ ଏଡାଇବା ସଂକ୍ରାନ୍ତ ରାଜିନାମା (DTAA) ଅଣ ଟିକସ ଉଦ୍ଦେଶ୍ୟରେ ଅନ୍ୟାନ୍ୟ ଆଇନ କାର୍ଯ୍ୟକାରୀ ସଂସ୍ଥା ପରସ୍ପର ମଧ୍ୟରେ ସବୁ ପ୍ରକାର ସୂଚନା ଆଦାନପ୍ରଦାନ କରିବେ ।
ଜନ ଧନ ଯୋଜନାର ତୃତୀୟ ବାର୍ଷିକୀରେ ସମସ୍ତ ହିତାଧିକାରୀମାନଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଐତିହାସିକ ଆର୍ଥିକ ଅନ୍ତର୍ଭୁକ୍ତିକରଣ ପଦକ୍ଷେପ – ଜନ ଧନ ଯୋଜନାର ଆଜି ତୃତୀୟ ବର୍ଷ ପୂର୍ତ୍ତି ଅବସରରେ ଏହାର ହିତାଧିକାରୀମାନଙ୍କୁ ଶୁଭ କାମନା ଜଣାଇଛନ୍ତି । “ଆଜି ଜନଧନ ଯୋଜନାକୁ 3 ବର୍ଷ ପୂରିଛି । ମୁଁ କୋଟି କୋଟି ଜନତାଙ୍କୁ ବିଶେଷ କରି ଏହି ପଦକ୍ଷେପରୁ ସୁବିଧା ନେଉଥିବା ଦେଶର ଗରିବ ଲୋକମାନଙ୍କୁ ଅଭିନନ୍ଦନ ଜଣାଉଛି । ଗରିବ, ଦଳିତ ଓ ସମାଜର ତୃଣମୂଳ ସ୍ତରର ଜନସାଧାରଣଙ୍କୁ ଆର୍ଥିକ ମୂଖ୍ୟଧାରାରେ ସାମିଲ କରିବା ଦିଗରେ ଜନ ଧନ ବିପ୍ଳବ ଏକ ଐତିହାସିକ ପଦକ୍ଷେପ । ଜନଧନ ଯୋଜନା, ସାମାଜିକ ସୁରକ୍ଷା ଯୋଜନା, ମୁଦ୍ରା ଏବଂ ଷ୍ଟାଣ୍ଡ-ଅପ ମାଧ୍ୟମରେ ଆମେ ଲକ୍ଷ ଲକ୍ଷ ଲୋକଙ୍କ ଅଭିଳାଷକୁ ପକ୍ଷ ଯୋଡିଛୁ । ଗରିବ ଓ ସମାଜର ନିମ୍ନବର୍ଗର ବ୍ୟକ୍ତିଙ୍କ ଜୀବନରେ ଗୁଣାତ୍ମକ ଓ ରୂପାନ୍ତରୀତ ପରିବର୍ତ୍ତନ ଆଣିବା ନେଇ ଆମର ପ୍ରୟାସ ଗଭୀର ଉତ୍ସାହର ସହିତ ଚାଲୁରହିବ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ମହାକାଶ ସହଯୋଗ କ୍ଷେତ୍ରରେ “ଇସ୍ରୋ” ଏବଂ ଜାପାନର “ଜାକ୍ସା” ସଂସ୍ଥା ମଧ୍ୟରେ ବୁଝାମଣା

ଭାରତର ମହାକାଶ ଗବେଷଣା ସଂସ୍ଥା ‘ଇସ୍ରୋ’ ଏବଂ ଜାପାନ ମହାକାଶ ସନ୍ଧାନ ଏଜେନ୍ସୀ ‘ଜାକ୍ସା’ ମଧ୍ୟରେ ଟୋକିଓଠାରେ ନଭେମ୍ବର 11, 2016ରେ ଏକ ବୁଝାମଣା ସ୍ୱାକ୍ଷରିତ ହୋଇଛି । ମହାକାଶ ଗବେଷଣା କ୍ଷେତ୍ରରେ ଦୁଇ ଦେଶ ମଧ୍ୟରେ ପାରସ୍ପରିକ ସହଯୋଗ ବୃଦ୍ଧି ଲାଗି ଏହି ବୁଝାମଣା କରାଯାଇଥିବା ବିଷୟ କେନ୍ଦ୍ର କ୍ୟାବିନେଟକୁ ଅବଗତ କରାଯାଇଛି । ଆଜି (18.01.2017) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟର ବୈଠକ ବସି ଏହି ପ୍ରସଙ୍ଗ ଉପରେ ଆଲୋଚନା କରାଯାଇଥିଲା । ଆନ୍ତର୍ଜାତିକ ସଂକଳ୍ପ ଓ ପ୍ରତିବଦ୍ଧତା ଆଧାରରେ ଦୁଇ ଦେଶ ମହାକାଶର ଶାନ୍ତିପୂର୍ଣ୍ଣ ଉପଯୋଗ ଲାଗି ପାରସ୍ପରିକ ସହଯୋଗମୂଳକ କାର୍ଯ୍ୟକ୍ରମ ଗ୍ରହଣ କରିବେ । ମହାକାଶ ଗବେଷଣା, ମହାକାଶ ବିଜ୍ଞାନ ତଥା ଏ ସଂକ୍ରାନ୍ତ ଜ୍ଞାନ କୌଶଳର ସଦୁପଯୋଗ ଲାଗି ଏମ୍ଓୟୁ ଆଧାରରେ ଭାରତ ଓ ଜାପାନ କାର୍ଯ୍ୟ କରିବେ । ବିଶେଷ କରି ପୃଥିବୀ ପର୍ଯ୍ୟବେକ୍ଷଣ କେନ୍ଦ୍ର, ଉପଗ୍ରହ ଯୋଗାଯୋଗ, ନେଭିଗେସନ, ଅନୁସନ୍ଧାନ, ମହାକାଶ ସଂଲଗ୍ନ ଶିଳ୍ପର ବିକାଶ କ୍ଷେତ୍ରରେ ଦୁଇ ଦେଶ ସହଯୋଗ କରିବେ । ମାନବ ସଭ୍ୟତାର ଉନ୍ନତି ଲାଗି ମହାକାଶ ବିଜ୍ଞାନ ଓ ତତସଂକ୍ରାନ୍ତ ଜ୍ଞାନକୌଶଳର ଶାନ୍ତିପୂର୍ଣ୍ଣ ଉପଯୋଗ ଲାଗି ଭାରତ ଓ ଜାପାନ ଏମଓୟୁ ଆଧାରରେ ମିଳିତ ପଦକ୍ଷେପମାନ ଗ୍ରହଣ କରିବେ ।
ପାରାଲିମ୍ପିକ୍ସ ଗେମ୍ସ ଜାଭେଲିନ ଥ୍ରୋ ସ୍ଵର୍ଣ୍ଣ ବିଜେତା ସୁମିତ ଅନ୍ତିଲଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ପାରାଲିମ୍ପିକ୍ସ ଗେମ୍ସ ଜାଭେଲିନ ଥ୍ରୋ ସ୍ଵର୍ଣ୍ଣ ବିଜେତା ସୁମିତ ଆନ୍ତିଲଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; “ପାରାଲିମ୍ପିକ୍ସରେ ଆମ କ୍ରୀଡାବିତ୍ତମାନଙ୍କ ଉଜ୍ଜ୍ଵଳ ପ୍ରଦର୍ଶନ ଜାରି ରହିଛି । ପାରାଲିମ୍ପିକ୍ସରେ ସୁମିତ ଆନ୍ତିଲଙ୍କ ନୂତନ ରେକର୍ଡ ସୃଷ୍ଟିର ପ୍ରଦର୍ଶନ ପାଇଁ ଦେଶ ଗର୍ବିତ । ମର୍ଯ୍ୟାଦାପୂର୍ଣ୍ଣ ସ୍ଵର୍ଣ୍ଣ ପଦକ ବିଜୟ ପାଇଁ ସୁମିତଙ୍କୁ ଅଭିନନ୍ଦନ । ଭବିଷ୍ୟତର ସମସ୍ତ ସଫଳତା ପାଇଁ ଶୁଭକାମନା” ।
କେନ୍ଦ୍ର ଓ ରାଜ୍ୟ ପୁଲିସ ବାହିନୀର ଦକ୍ଷତା, ସାମର୍ଥ୍ୟ ବୃଦ୍ଧି ଲାଗି 25,060 କୋଟି ଟଙ୍କାର ଆଧୁନିକୀକରଣ ଯୋଜନାକୁ କ୍ୟାବିନେଟର ମଞ୍ଜୁରି

ସର୍ବାଧିକ ମାଓ ହିଂସା ପ୍ରଭାବିତ 35 ଜିଲ୍ଲା ପାଇଁ 3 ହଜାର କୋଟି ଟଙ୍କାର ବ୍ୟୟବରାଦ ରାଷ୍ଟ୍ରୀୟ ଅପରାଧ ଓ ଅପରାଧି ଡାଟା ନେଟୱାର୍କରେ ସାମିଲ ହେବେ ଦେଶର ସବୁ ପୁଲିସ ଥାନା ପୁଲିସ ବାହିନୀକୁ ମିଳିବ ଆଧୁନିକ ହାତ-ହତିଆର ଏବଂ ପରେନ୍ସିକ ବିଜ୍ଞାନାଗାରର ହେବ ଆଧୁନିକୀକରଣ ଦେଶରେ ପୁଲିସ ବାହିନୀର ବ୍ୟାପକ ଆଧୁନିକୀକରଣ ହେବ । ଏଥିଲାଗି କେନ୍ଦ୍ର ସରକାର ଏକ ନୂଆ ଯୋଜନା ପ୍ରସ୍ତୁତ କରିଛନ୍ତି । ଏହି ଯୋଜନା ଅଧିନରେ ଚଳିତ ଆର୍ଥିକ ବର୍ଷ 2017-18 ରୁ 2019-20 ମଧ୍ୟରେ 25,060 କୋଟି ଟଙ୍କା ବିନିଯୋଗ କରାଯିବ । ଏହି ତିନି ବର୍ଷ ମଧ୍ୟରେ କେନ୍ଦ୍ର ସରକାର ମୋଟ 18,636 କୋଟି ଟଙ୍କା ଦେଉଥିବା ବେଳେ ରାଜ୍ୟ ସରକାରମାନେ ଅବଶିଷ୍ଟ 6,424 କୋଟି ଟଙ୍କା ଖର୍ଚ୍ଚ କରିବେ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହି ନିଷ୍ପତ୍ତି ନିଆଯାଇଛି । ନୂତନ ଯୋଜନାର କେତେକେ ବୈଶିଷ୍ଟ୍ୟ ନିମ୍ନରେ ପ୍ରଦତ ହେଲା – ଆଭ୍ୟନ୍ତରୀଣ ନିରାପତ୍ତା, ଆଇନ ଶୃଙ୍ଖଳା, ମହିଳା ସୁରକ୍ଷା, ପୁଲିସ ବଳକୁ ଆଧୁନିକ ଅସ୍ତ୍ରଶସ୍ତ୍ରରେ ସଜ୍ଜିତ କରିବା, ପୁଲିସ ବଳର ତ୍ୱରିତ ମୁତୟନ ଏବଂ ଏଥିପାଇଁ ଆବଶ୍ୟକ ସଂରଚନା ସହାୟତା, ହେଲିକେପ୍ଟର ଭଡା, ପୁଲିସ ବେତାର ଯୋଗାଯୋଗ ବ୍ୟବସ୍ଥାର ଉନ୍ନତିକରଣ, ରାଷ୍ଟ୍ରୀୟ ଉପଗ୍ରହ ନେଟୱାର୍କ ବ୍ୟବସ୍ଥା, ସିସିଟିଏନଏସ ପ୍ରକଳ୍ପ, ଇ-କାରାଗାର ପ୍ରକଳ୍ପ କାର୍ଯ୍ୟାନ୍ୱୟନ ଲାଗି ନୂତନ ଯୋଜନାରେ ସ୍ୱତନ୍ତ୍ର ବ୍ୟୟ ପ୍ରାବଧାନ କରାଯାଇଛି । ନୂତନ ଆଧୁନୀକିକରଣ ଯୋଜନାରେ ବାମପନ୍ଥୀ ଉଗ୍ରବାଦ ପ୍ରଭାବିତ ରାଜ୍ୟ, ଉତ୍ତର-ପୂର୍ବାଂଚଳ ରାଜ୍ୟ ଏବଂ ଜାମ୍ମୁ-କାଶ୍ମୀରରେ ଆଭ୍ୟନ୍ତରୀଣ ନିରାପତ୍ତା ଖର୍ଚ୍ଚ ତୁଲାଇବା ଲାଗି କେନ୍ଦ୍ରୀୟ ବଜେଟରେ 10,132 କୋଟି ଟଙ୍କାର ବ୍ୟୟ ଅଟକଳ ହୋଇଛି । ସର୍ବାଧିକ ବାମପନ୍ଥୀ ଉଗ୍ରବାଦ ପ୍ରଭାବିତ 35ଟି ଜିଲ୍ଲାରେ ଅନଗ୍ରସରତା ସମସ୍ୟାର ସମାଧାନ ଲାଗି ନୂତନ ଯୋଜନା ଅଧିନରେ ସ୍ୱତନ୍ତ୍ର କେନ୍ଦ୍ରୀୟ ସହାୟତା ପାଇଁ 3,000 କୋଟି ଟଙ୍କାର ବ୍ୟୟବରାଦ କରାଯାଇଛି । ଉତ୍ତର-ପୂର୍ବାଂଚଳ ରାଜ୍ୟ ସମୂହରେ ପୁଲିସ ବାହିନୀ ଲାଗି ଆଧୁନିକ ଭିତ୍ତିଭୂମିର ନିର୍ମାଣ, ବିଶେଷ ତାଲିମ ଅନୁଷ୍ଠାନ ଏବଂ ତଦନ୍ତ ବ୍ୟବସ୍ଥାକୁ ସୁଗମ କରିବା ଲାଗି ସୁବିଧା ସୁଯୋଗ ପ୍ରଦାନ ସକାଶେ 100 କୋଟି ଟଙ୍କାର ପ୍ରାବଧାନ ହୋଇଛି । ଜାମ୍ମୁ-କାଶ୍ମୀର, ଉତ୍ତର-ପୂର୍ବାଂଚଳ ଏବଂ ବାମପନ୍ଥୀ ଉଗ୍ରବାଦ ପ୍ରଭାବିତ ରାଜ୍ୟରେ ନିରାପତ୍ତା ସଂକ୍ରାନ୍ତ ଆହ୍ୱାନଗୁଡିକର ସଫଳ ମୁକାବିଲା ସହିତ ଅନଗ୍ରସର ଅଂଚଳରେ ବିକାଶ କାର୍ଯ୍ୟକୁ ତ୍ୱରାନ୍ୱିତ କରିବା ଦିଗରେ ନୂତନ ଯୋଜନା ସହାୟକ ହେବ । ରାଜ୍ୟ ପୁଲିସ ବାହିନୀମାନଙ୍କ ପାଇଁ ଆଧୁନିକ ଭିତ୍ତିଭୂମି ନିର୍ମାଣ, ଫରେନ୍ସିକ ବିଜ୍ଞାନାଗାର ପ୍ରତିଷ୍ଠା, ନୂତନ ସାଜସରଞ୍ଜାମ ଯୋଗାଣ ଏବଂ ନୂଆ ଅନୁଷ୍ଠାନ ଗଠନ ଆଦି କ୍ଷେତ୍ରରେ କେନ୍ଦ୍ରୀୟ ସହାୟତା ଦିଆଯିବ । ଅପରାଧିକ ନ୍ୟାୟ ବ୍ୟବସ୍ଥା କ୍ଷେତ୍ରରେ ରହିଥିବା ବ୍ୟବଧାନକୁ ଦୂର କରିବାରେ ମଧ୍ୟ ଏହା ସହାୟକ ହେବ । ଏକ ରାଷ୍ଟ୍ରୀୟ ଅପରାଧିକ ଡାଟା ବେସ ତଥା ଅପରାଧି ତଥ୍ୟ ସମ୍ବଳିତ ନେଟୱାର୍କ ପ୍ରତିଷ୍ଠା ଲାଗି ସବୁ ପୁଲିସ ଷ୍ଟେସନ ମଧ୍ୟରେ ସମନ୍ୱୟ ରକ୍ଷା କରାଯିବ । ଏହାଛଡା କାରାଗାର, ଫରେନ୍ସିକ ବିଜ୍ଞାନାଗାର ଏବଂ ଆଇନ ସଂକ୍ରାନ୍ତ କାର୍ଯ୍ୟାଳୟଗୁଡିକ ମଧ୍ୟରେ ଉତ୍ତମ ସମନ୍ୱୟ ସ୍ଥାପନ କରାଯିବ । ପୁଲିସ ଆଧୁନିକୀକରଣ ଯୋଜନା ଅଧିନରେ ଆନ୍ଧ୍ର ପ୍ରଦେଶର ଅମରାବତୀଠାରେ ଏକ ନୂତନ ଅତ୍ୟାଧୁନିକ ଫରେନ୍ସିକ ବିଜ୍ଞାନାଗାର ପ୍ରତିଷ୍ଠା କରାଯିବ । ଜୟପୁର(ରାଜସ୍ଥାନ)ଠାରେ ଥିବା ସର୍ଦ୍ଦାର ପଟେଲ ବୈଶ୍ୱିକ ନିରାପତ୍ତା ଆତଙ୍କବାଦ ଓ ସନ୍ତ୍ରସବାଦ ନିରୋଧ କେନ୍ଦ୍ର ତଥା ଗୁଜରାଟର ଗାନ୍ଧୀନଗରଠାରେ ଥିବା ଫରେନ୍ସିକ ବିଶ୍ୱବିଦ୍ୟାଳୟର ଉନ୍ନତିକରଣ ହେବ । ଏହି ଯୋଜନା ବଳରେ କେନ୍ଦ୍ରୀୟ ଓ ରାଜ୍ୟ ପୁଲିସ ବାହିନୀମାନଙ୍କର ସାମର୍ଥ୍ୟ ଓ ଦକ୍ଷତା ବୃଦ୍ଧି ଘଟିବ ଏବଂ ଆଭ୍ୟନ୍ତରୀଣ ନିରାପତ୍ତାକୁ ସୁଦୃଢ଼ କରିବା ଦିଗରେ ଆବଶ୍ୟକ ବଳ ମିଳିବ ।
ଭାରତ ଓ ଜାପାନ ମଧ୍ୟରେ ଥିବା ଜୀବନ୍ତ ସମ୍ବନ୍ଧଗୁଡ଼ିକ ବାବଦରେ ପ୍ରଧାନମନ୍ତ୍ରୀଙ୍କ ଆଲେଖ୍ୟ

: ଜାପାନର ଏକ ସ୍ଥାନୀୟ ସମ୍ବାଦପତ୍ରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କର ଏକ ଆଲେଖ୍ୟ ସ୍ଥାନ ପାଇଛି । ସରକାରୀ ଗସ୍ତ ପରିପ୍ରେକ୍ଷୀରେ ଶ୍ରୀ ମୋଦୀ ଏବେ ଜାପାନରେ ଅଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ନିଜର ଏକ ଟ୍ୱିଟରେ କହିଛନ୍ତି; ‘‘ଭାରତ ଓ ଜାପାନ ମଧ୍ୟରେ ଥିବା ଜୀବନ୍ତ ସମ୍ପର୍କକୁ ନେଇ ମୁଁ ଏକ ଲେଖା ଲେଖିଛି । ଶାନ୍ତି, ସ୍ଥିରତା ଓ ସମୃଦ୍ଧି ନିମନ୍ତେ ଆମର ଏକ ସହଯୋଗିତା ରହିଛି । ୭୦ ଗୌରବଶାଳୀ ବର୍ଷ ପୂରଣ କରିଥିବା ଆମର ଏହି ସ୍ୱତନ୍ତ୍ର ବନ୍ଧୁତାକୁ ଆହୁରି ପରିସ୍ଫୁଟ କରିବା ଉପରେ ମୁଁ ରେଖାଙ୍କିତ କରୁଛି ।’’ ‘‘କୋଭିଡ ପରବର୍ତ୍ତୀ ବିଶ୍ୱରେ ଭାରତ–ଜାପାନ ସହଯୋଗ ମହତ୍ତ୍ୱପୂର୍ଣ୍ଣ ରହିଛି । ଆମର ରାଷ୍ଟ୍ର ଗଣତାନ୍ତ୍ରିକ ମୂଲ୍ୟବୋଧ ନିମନ୍ତେ ପ୍ରତିବଦ୍ଧ । ଆମେ ଉଭୟ ସ୍ଥିର ତଥା ସୁରକ୍ଷିତ ପ୍ରଶାନ୍ତ–ମହାସାଗର କ୍ଷେତ୍ରର ଗୁରୁତ୍ୱପୂର୍ଣ୍ଣ ସ୍ତମ୍ଭ । ମୁଁ ଖୁସି ଯେ ଆମେ ବିଭିନ୍ନ ବହୁପାକ୍ଷିକ ମଞ୍ଚରେ ମଧ୍ୟ ମିଳିତ ଭାବେ କାର୍ଯ୍ୟ କରୁଛୁ ।’’ ‘‘ଗୁଜରାଟର ମୁଖ୍ୟମନ୍ତ୍ରୀ ଥିଲାବେଳେ ମଧ୍ୟ ଜାପାନର ଲୋକମାନଙ୍କ ସହିତ ନିୟମିତ ଭାବେ ବାର୍ତ୍ତାଳାପ କରିବାର ସୁଯୋଗ ମିଳୁଥିଲା । ଜାପାନର ବିକାଶଗତ ପ୍ରବୃତ୍ତି ସର୍ବଦା ପ୍ରଶଂସନୀୟ ରହିଆସିଛି । ଭିତ୍ତିଭୂମି, ପ୍ରଯୁକ୍ତି, ନବସୃଜନ, ଷ୍ଟାର୍ଟଅପ ଓ ଆହୁରି ଅନେକ ପ୍ରମୁଖ କ୍ଷେତ୍ରରେ ଭାରତ ସହିତ ଜାପାନ ସହଯୋଗିତା ରଖିଆସିଛି ।’’
ତୀର୍ଥସ୍ଥଳୀ ପରିଷ୍କାର ରଖିବା ପାଇଁ ଭକ୍ତମାନଙ୍କ ଆଗ୍ରହକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ପୂଜା ସ୍ଥଳୀଗୁଡିକୁ ପରିଷ୍କାର ରଖିବା ପାଇଁ ତୀର୍ଥଯାତ୍ରୀଙ୍କ ମଧ୍ୟରେ ବଢୁଥିବା ଆଗ୍ରହକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିଛନ୍ତି । ମନ କି ବାତ କାର୍ଯ୍ୟକ୍ରମରେ ତୀର୍ଥସ୍ଥଳୀଗୁଡିକୁ ପରିଷ୍କାର ରଖିବାକୁ ପ୍ରଧାନମନ୍ତ୍ରୀ ଦେଇଥିବା ଆହ୍ୱାନ ଅନୁଯାୟୀ ଭକ୍ତମାନେ ତୀର୍ଥସ୍ଥଳୀଗୁଡିକ ପରିଷ୍କାର କରୁଥିବା ସମ୍ପର୍କରେ ଉତ୍ତରାଖଣ୍ଡ ମୁଖ୍ୟମନ୍ତ୍ରୀ ଶ୍ରୀ ପୁଷ୍କର ସିଂହ ଧାମିଙ୍କ ଟ୍ୱିଟ ଶୃଙ୍ଖଳର ଉତ୍ତରରେ ପ୍ରଧାନମନ୍ତ୍ରୀ ଏହି ପ୍ରତିକ୍ରିୟା ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟରେ କହିଛନ୍ତି; “ଶ୍ରଦ୍ଧାଳୁମାନଙ୍କ ଏହି ଭାବନା ତୀର୍ଥସ୍ଥଳଗୁଡିକର ସ୍ୱଚ୍ଛତା ବଜାୟ ରଖିବା ପାଇଁ ସମସ୍ତଙ୍କୁ ପ୍ରେରିତ କରିବ ।”
ଆଇନ ପ୍ରବର୍ତ୍ତନ ପ୍ରଶିକ୍ଷଣ ଲାଗି ଭାରତ, ଆମେରିକା ଦ୍ୱିପାକ୍ଷୀକ ସହଯୋଗ ବୁଝାମଣା (ଏମଓସି)ରେ ସ୍ୱାକ୍ଷର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଭାରତ ଏବଂ ଆମେରିକା ମଧ୍ୟରେ ଦ୍ୱିପାକ୍ଷୀକ ସହଯୋଗ ବୁଝାମଣା (ଏମଓସି)ରେ ସ୍ୱାକ୍ଷର କରାଯିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏହି ସହଯୋଗ ବୁଝାମଣା ଆମେରିକାର ସଂଘୀୟ ଆଇନ ପ୍ରବର୍ତ୍ତନ ପ୍ରଶିକ୍ଷଣ କେନ୍ଦ୍ର (ଏଫଏଲଇଟିସି) ଏବଂ ଭାରତର ପୁଲିସ ଗବେଷଣା ଏବଂ ବିକାଶ ବ୍ୟୁରୋ (ବିପିଆର ଏଣ୍ଡ ଡି) ମଧ୍ୟରେ ସ୍ୱାକ୍ଷରିତ ହେବ । ଏହି ସହଯୋଗ ବୁଝାମଣା ଦ୍ୱାରା ଭାରତ-ଆମେରିକ ଆଭ୍ୟନ୍ତରୀଣ(ହୋମଲେଣ୍ଡ) ନିରାପତ୍ତା ଆଲୋଚନାର ତତ୍ୱାବଧାନରେ ଉଭୟ ଦେଶ ମଧ୍ୟରେ ସହଯୋଗର ମାର୍ଗ ପ୍ରଶସ୍ତ ହୋଇପାରିବ । ସହଯୋଗ ବୁଝାମଣା ଦ୍ୱାରା ପ୍ରଶିକ୍ଷଣ, ପ୍ରଶିକ୍ଷଣ ସାମଗ୍ରୀ, ପ୍ରଶିକ୍ଷକମାନଙ୍କ ଗୁଣବତ୍ତା ଆଦିର ମାନକରେ ସୁଧାର ଆଣିବାରେ ସହାୟତା ମିଳିପାରିବ । ଏହାଦ୍ୱାରା ଦେଶରେ ପୁଲିସ ବାହିନୀର କାର୍ଯ୍ୟପ୍ରଣାଳୀରେ ସୁଧାର ଆସିବ ଏବଂ ‘ସ୍ମାର୍ଟ ପୁଲିସ’ର ସ୍ୱପ୍ନ ସାକାର ହୋଇପାରିବ । ଭାରତ ଏବଂ ଆମେରିକା ମଧ୍ୟରେ ଆତଙ୍କବାଦ ଏବଂ ଅନ୍ତର୍ଦେଶୀୟ ଅପରାଧ ଏବଂ ଏହାର ସମସ୍ତ ସ୍ୱରୂପ ଏବଂ ରୂପ ବିରୋଧରେ ଲଢ଼ିବା ବ୍ୟାପାରରେ ଆପୋସ ସ୍ୱାର୍ଥ ରହିଛି । ଉଭୟ ଦେଶ ନିଜ ମାଟି ତଥା ଗୁରୁତ୍ୱପୂର୍ଣ୍ଣ ମୌଳିକ ଭିତ୍ତିଭୂମିକୁ ସୁରକ୍ଷା ଦେବା ଏବଂ ଆତଙ୍କବାଦୀ ଆକ୍ରମଣ ଦ୍ୱାରା ବିଶ୍ୱ ଯୋଗାଣ ଶୃଙ୍ଖଳା ବାଧାପ୍ରାପ୍ତ ହେବା ପ୍ରେକ୍ଷାପଟକୁ ଦୃଷ୍ଟିରେ ରଖି ଆପୋସ ସ୍ୱାର୍ଥ ପ୍ରତି ଗୁରୁତ୍ୱ ଦେଇଥା’ନ୍ତି ।
ପ୍ରଧାନମନ୍ତ୍ରୀ ଆସନ୍ତାକାଲି ଏପ୍ରିଲ ୨୪ରୁ ବେଙ୍ଗଲୁରୁ ଠାରେ ଆରମ୍ଭ ହେଉଥିବା ଖେଲୋ ଇଣ୍ଡିଆ ବିଶ୍ୱବିଦ୍ୟାଳୟ କ୍ରୀଡାକୁ ସମ୍ବୋଧିତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ, ଆସନ୍ତାକାଲି (ଏପ୍ରିଲ ୨୪)ରୁ ବେଙ୍ଗଲୁରୁ ଠାରେ ଖେଲୋ ଇଣ୍ଡିଆ ବିଶ୍ୱବିଦ୍ୟାଳୟ କ୍ରୀଡା ଉଦଘାଟନ ହେବା ବେଶ ଖୁସିର କଥା । ଏହି କ୍ରୀଡା ଯୁବ କ୍ରୀଡା ପ୍ରତିଭାଙ୍କୁ ଆଗେଇ ନେବାରେ ବେଶ ସହାୟକ ହେବ । ଆସନ୍ତାକାଲି ସନ୍ଧ୍ୟାରେ କ୍ରୀଡା ଉଦଘାଟନ ଅବସରରେ ନିଜ ଅଭିଭାଷଣ ଶେୟାର କରିବେ ବୋଲି ଶ୍ରୀ ମୋଦୀ ସୂଚନା ଦେଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆସନ୍ତାକାଲି, ଏପ୍ରିଲ ୨୪ରୁ ବେଙ୍ଗଲୁରୁ ଠାରେ ଖେଲୋ ଇଣ୍ଡିଆ ବିଶ୍ୱବିଦ୍ୟାଳୟ କ୍ରୀଡା ଉଦଘାଟନ ହେବା ବେଶ ଖୁସିର କଥା । ଏହି କ୍ରୀଡା ଯୁବ କ୍ରୀଡା ପ୍ରତିଭାଙ୍କୁ ଆଗେଇ ନେବାରେ ବେଶ ସହାୟକ ହେବ । ଆସନ୍ତାକାଲି ସନ୍ଧ୍ୟାରେ କ୍ରୀଡା ଉଦଘାଟନ ଅବସରରେ ନିଜ ଅଭିଭାଷଣ ଶେୟାର କରିବି ।”
ସିମଲାରୁ ଆଞ୍ଚଳିକ ବିମାନ ଯୋଗାଯୋଗ ବ୍ୟବସ୍ଥା – ଉଡାନ୍ ର ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସିମଲା ବିମାନବନ୍ଦରରୁ ଆଞ୍ଚଳିକ ବିମାନ ଚଳାଚଳ ସେବା-ଉଡାନର ଶୁଭାରମ୍ଭ କରିଛନ୍ତି । ଏହି ଯୋଜନା ଅଧୀନରେ ଆଜି ସିମଲା, ନାଡେଡ଼ ଏବଂ କଡ଼ପାରୁ ବିମାନ ଉଡ଼ାଣ ଆରମ୍ଭ ହୋଇଛି । ପ୍ରଧାନମନ୍ତ୍ରୀ ଏହି ଅବସରରେ ହିମାଚଳ ପ୍ରଦେଶର ବିଳାସପୁର ଠାରେ ଏକ ହାଇଡ୍ରୋ ଇଞ୍ଜିନିୟରିଂ କଲେଜର ଭିତିପ୍ରସ୍ତର ସ୍ଥାପନ ନିମନ୍ତେ ଇ-ପ୍ଲାକ୍ ଉନ୍ମୋଚନ କରିଥିଲେ । ପ୍ରଧାନମନ୍ତ୍ରୀ ସିମଲା ବିମାନବନ୍ଦରରେ ଉପସ୍ଥିତ ଜନସାଧାରଣ ଏବଂ ଭିଡିଓ ଲିଙ୍କ୍ ମାଧ୍ୟମରେ ନାଡେଡ଼ ଓ କଡପାରେ ଉପସ୍ଥିତ ଥିବା ଜନସାଧାରଣଙ୍କୁ ଉଦ୍ବୋଧନ ଦେଇଥିଲେ । ସେ କହିଥିଲେ ଯେ ଦେଶର ମଧ୍ୟମବର୍ଗ ଲୋକଙ୍କ ଜୀବନଧାରା ରୂପାନ୍ତରିତ ହେଉଛି ଏବଂ ସେମାନଙ୍କର ଆଶା ଆକାଂକ୍ଷା ବଢ଼ୁଛି । ସେ କହିଥିଲେ ଉଚିତ୍ ସୁଯୋଗ ମିଳିଲେ ସେମାନେ ଅସମ୍ଭବକୁ ସମ୍ଭବ କରିପାରିବେ । ସେ ଆହୁରି କହିଥିଲେ ଯେ ଭାରତରେ ବେସାମରିକ ବିମାନ ଚଳାଚଳ କ୍ଷେତ୍ରରେ ଅନେକ ସୁଯୋଗ ରହିଛି । ଉଡ଼ାନ-ଉଡ଼େ ଦେଶ କା ଆମ ନାଗରିକ- ଯୋଜନା ସମ୍ପର୍କରେ ଉଲ୍ଲେଖ କରି ସେ କହିଥିଲେ ଯେ, ପୂର୍ବରୁ ବିମାନ ସେବା କେବଳ କିଛି ବଚ୍ଛାବଚ୍ଛା ଲୋକଙ୍କ ପାଇଁ ଥିଲା । କିନ୍ତୁ ଏବେ ସ୍ଥିତି ବଦଳିବାକୁ ଲାଗିଛି, ଭାରତର ଜନସାଧାରଣଙ୍କ ଆକାଂକ୍ଷା ପୂରଣ କରିବା ଲାଗି ନୂଆ ବିମାନ ସେବା ନୀତି ଆରମ୍ଭ କରାଯାଇଛି । ସେ କହିଥିଲେ ଟାୟାର-୨ ଏବଂ ଟାୟାର-୩ ସହରଗୁଡ଼ିକ ଏବେ ଅଭିବୃଦ୍ଧିର ଇଞ୍ଜିନ୍ ପାଲଟିଛନ୍ତି ଏବଂ ଏ ସବୁ ସହର ବିମାନ ଯୋଗାଯୋଗ ଦ୍ୱାରା ଲାଭବାନ ହେବେ । ସେ କହିଥିଲେ ଯେ ହିମାଚଳ ପ୍ରଦେଶରେ ପର୍ଯ୍ୟଟନ କ୍ଷେତ୍ର ଉଡାନ ଯୋଜନା ଦ୍ୱାରା ଲାଭାନ୍ୱିତ ହେବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ସ୍ୱିଡେନର ବ୍ୟାପାର ଗୋଷ୍ଠୀ

ସ୍ୱିଡେନର ଏକ ବ୍ୟାପାର ପ୍ରତିନିଧୀମଣ୍ଡଳୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ପ୍ରତିନିଧି ଦଳରେ ସ୍ୱିଡେନର କେତେକ ଶିଳ୍ପ ଜଗତର ସିଇଓ ସାମିଲ ଅଛନ୍ତି । ଏହି ସିଇଓମାନେ ନୂଆଦିଲ୍ଲୀରେ ଅନୁଷ୍ଠିତ ହେବାକୁ ଥିବା ଭାରତ-ସ୍ୱିଡେନ ବ୍ୟାପାର ନେତୃମଣ୍ଡଳୀ ଗୋଲ-ଟେବୁଲ ବୈଠକରେ ଯୋଗ ଦେବା ପାଇଁ ପହଂଚିଛନ୍ତି । ପ୍ରଧାନମନ୍ତ୍ରୀ ସ୍ୱିଡେନର ବ୍ୟବସାୟୀ ଦଳଙ୍କୁ ଭାରତକୁ ସ୍ୱାଗତ ଜଣାଇଥିଲେ । ଏହି ସାକ୍ଷାତ ବେଳେ ପ୍ରତିରକ୍ଷା ସାମଗ୍ରୀ ନିର୍ମାଣ ଏବଂ ସୌରଶକ୍ତି ପ୍ରକଳ୍ପ ସହିତ ଭାରତରେ ଦୀର୍ଘମିଆଦୀ ବେପାର-ବଣିଜର ପର୍ଯ୍ୟାପ୍ତ ସୁଯୋଗ ନେଇ ଆଲୋଚନା ହୋଇଥିଲା ।
କାବୁଲରେ ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଫଗାନିସ୍ତାନର କାବୁଲଠାରେ ଘଟିଥିବା ଆତଙ୍କବାଦୀ ଆକ୍ରମଣକୁ ଦୃଢ ଭାବେ ନିନ୍ଦା କରିଛନ୍ତି । “କାବୁଲରେ ଆତଙ୍କବାଦୀଙ୍କ ବିସ୍ଫୋରଣକୁ ଆମେ ଦୃଢ ଭାବେ ନିନ୍ଦା କରୁଛୁ । ଘଟଣାରେ ମୃତ ବ୍ୟକ୍ତିଙ୍କ ପରିବାରଜନଙ୍କ ପ୍ରତି ଗଭୀର ସମବେଦନା ରହିଛି ଏବଂ ଆହତମାନଙ୍କ ଆଶୁ ଆରୋଗ୍ୟ କାମନା କରୁଛୁ । ସମସ୍ତ ପ୍ରକାର ଆତଙ୍କବାଦର ମୁକାବିଲା ଦିଗରେ ଭାରତ ସବୁବେଳେ ଆଫଗାନିସ୍ତାନ ସହ ଛିଡା ହୋଇଛି । ଆତଙ୍କବାଦକୁ ସମର୍ଥନ କରୁଥିବା ଶକ୍ତିମାନଙ୍କୁ ପରାଭୂତ କରିବାର ଆବଶ୍ୟକତା ରହିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଏପ୍ରିଲ ୨୯ ତାରିଖରେ ବିଶ୍ୱ ପଟିଦାର ବାଣିଜ୍ୟ ସମ୍ମିଳନୀକୁ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୯ ଏପ୍ରିଲ, ୨୦୨୨ ଦିନ ମଧ୍ୟାହ୍ନ ୧୨ ଟା ସମୟରେ ଭିଡିଓ କନଫରେନ୍ସିଂ ମାଧ୍ୟମରେ ସରଦାରଧାମ ଦ୍ୱାରା ଆୟୋଜିତ ବିଶ୍ୱ ପଟିଦାର ବାଣିଜ୍ୟ ସମ୍ମିଳନୀ (ଜିପିବିଏସ୍‌) କୁ ଉଦଘାଟନ କରିବେ । ପଟିଦାର ସମ୍ପ୍ରଦାୟର ସାମାଜିକ–ଅର୍ଥନୈତିକ ବିକାଶକୁ ଏକ ଉତ୍ସାହ ଯୋଗାଇବା ପାଇଁ ସରଦାରଧାମ " ମିଶନ ୨୦୨୬" ଅଧୀନରେ ଜିପିବିଏ୍‍ ଆୟୋଜନ କରୁଛନ୍ତି । ପ୍ରତି ଦୁଇ ବର୍ଷରେ ଥରେ ଏହି ସମ୍ମିଳନୀ ଆୟୋଜିତ ହୋଇଥାଏ । ୨୦୧୮ ଏବଂ ୨୦୨୦ ରେ ଗାନ୍ଧିନଗରରେ ପ୍ରଥମ ଦୁଇଟି ସମ୍ମିଳନୀ ଅନୁଷ୍ଠିତ ହୋଇଥିଲା ଏବଂ ବର୍ତ୍ତମାନର ସମ୍ମିଳନୀ ସୁରଟରେ ଅନୁଷ୍ଠିତ ହେଉଛି । ଜିପିବିଏସ୍‍ ୨୦୨୨ ର ମୁଖ୍ୟ ବିଷୟବସ୍ତୁ ହେଉଛି ଆତ୍ମନିର୍ଭର କମ୍ୟୁନିଟିରୁ ଆତ୍ମନିର୍ଭର ଗୁଜୁରାଟ ଏବଂ ଭାରତ । ଗୋଷ୍ଠି ଅଧିନରେ କ୍ଷୁଦ୍ର, ମଧ୍ୟମ ଏବଂ ବୃହତ ଉଦ୍ୟୋଗଗୁଡ଼ିକୁ ଏକତ୍ର କରିବାକୁ ଏହି ସମ୍ମିଳନୀର ଲକ୍ଷ୍ୟ; ନୂତନ ଉଦ୍ୟୋଗୀମାନଙ୍କୁ ପ୍ରତିପୋଷଣ ଏବଂ ସମର୍ଥନ କର ଏବଂ ଶିକ୍ଷିତ ଯୁବକମାନଙ୍କୁ ତାଲିମ ଏବଂ ନିଯୁକ୍ତି ସହାୟତା ପ୍ରଦାନ କର । ୨୯ ଏପ୍ରିଲରୁ ୧ ମଇ ପର୍ଯ୍ୟନ୍ତ ଆୟୋଜିତ ଏହି ତିନି ଦିନିଆ ସମ୍ମିଳନୀରେ ଅନ୍ୟଗୁଡିକ ମଧ୍ୟରେ ସରକାରୀ ଶିଳ୍ପ ନୀତିର ବିଭିନ୍ନ ଦିଗ, ଏମ୍‌ଏସ୍‌ଏମ୍‌ଇ, ଷ୍ଟାର୍ଟ ଅପ୍‌, ନବସୃଜନ ଆଦି ଅର୍ନ୍ତଭୁକ୍ତ ।
ନଭେମ୍ବର ୮ରେ ଭାରତ ଅଧ୍ୟକ୍ଷତାରେ ଅନୁଷ୍ଠିତ ହେବାକୁ ଥିବା ଜି୨୦ ବୈଠକର ଲୋଗୋ, ବିଷୟବସ୍ତୁ ଏବଂ ୱେବସାଇଟକୁ ଉନ୍ମୋଚନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ୮ ନଭେମ୍ବର ୨୦୨୨ ଅପରାହ୍ନ ୪.୩୦ରେ ଭିଡିଓ କନଫରେନ୍ସିଂ ଜରିଆରେ ଭାରତର ଜି୨୦ ଅଧ୍ୟକ୍ଷତା ସଂକ୍ରାନ୍ତ ଲୋଗୋ, ବିଷୟବସ୍ତୁ ଏବଂ ୱେବସାଇଟ ଉନ୍ମୋଚନ କରିବେ । ପ୍ରଧାନମନ୍ତ୍ରୀଙ୍କ ଦୃଷ୍ଟିକୋଣ ଆଧାରରେ, ଭାରତର ବିଦେଶ ନୀତି ବୈଶ୍ୱିକ ମଞ୍ଚରେ ନେତୃତ୍ୱ ଭୂମିକା ନିର୍ବାହ ନିମନ୍ତେ ବିକଶିତ ହେଉଛି । ଏହି ଦିଗରେ ଏକ ମହତ୍ତ୍ୱପୂର୍ଣ୍ଣ ପଦକ୍ଷେପ ଭାବେ, ଭାରତ ୧ ଡିସେମ୍ବର ୨୦୨୨ରୁ ଜି୨୦ର ଅଧ୍ୟକ୍ଷତା ଗ୍ରହଣ କରିବ । ଜି୨୦ ଅଧ୍ୟକ୍ଷତା ଭାରତକୁ ଅନ୍ତର୍ଜାତୀୟ ମହତ୍ତ୍ୱର ଗୁରୁତ୍ୱପୂର୍ଣ୍ଣ ପ୍ରସଙ୍ଗଗୁଡ଼ିକ ଉପରେ ବୈଶ୍ୱିକ ଏଜେଣ୍ଡାରେ ଯୋଗଦାନ ଲାଗି ଏକ ଅନନ୍ୟ ସୁଯୋଗ ପ୍ରଦାନ କରୁଛି । ଆମର ଜି୨୦ ଅଧ୍ୟକ୍ଷତାର ଲୋଗୋ, ବିଷୟବସ୍ତୁ ଏବଂ ୱେବସାଇଟ୍ ଭାରତର ବାର୍ତ୍ତା ଏବଂ ବିଶ୍ୱ ପାଇଁ ବ୍ୟାପକ ପ୍ରାଥମିକତାଗୁଡ଼ିକୁ ପ୍ରତିଫଳିତ କରିବ । ଜି୨୦ ଅନ୍ତର୍ଜାତୀୟ ଆର୍ଥିକ ସହଯୋଗର ପ୍ରମୁଖ ମଞ୍ଚ, ଯାହା ବିଶ୍ୱ ଜିଡିପିର ପାଖାପାଖି ୮୫%, ବିଶ୍ୱ ବାଣିଜ୍ୟର ୭୫%ରୁ ଅଧିକ ଏବଂ ବିଶ୍ୱର ପାଖାପାଖି ଦୁଇ ତୃତୀୟାଂଶ ଜନସଂଖ୍ୟାର ପ୍ରତିନିଧିତ୍ୱ କରୁଛି । ଜି୨୦ ଅଧ୍ୟକ୍ଷତା ଅବଧିରେ ଭାରତ ଦେଶବ୍ୟାପୀ ବିଭିନ୍ନ ସ୍ଥାନରେ ୩୨ଟି ଭିନ୍ନ ଭିନ୍ନ କ୍ଷେତ୍ରରେ ପାଖାପାଖି ୨୦୦ ବୈଠକ ଆୟୋଜନ କରିବ । ଆଗାମୀ ବର୍ଷ ହେବାକୁ ଥିବା ଜି୨୦ ଶିଖର ସମ୍ମିଳନୀ, ଭାରତ ଦ୍ୱାରା ଆୟୋଜନ ହେବାକୁ ଥିବା ସର୍ବୋଚ୍ଚ ସ୍ତରର ଅନ୍ତର୍ଜାତୀୟ ବୈଠକ ଗୁଡ଼ିକ ମଧ୍ୟରୁ ଅନ୍ୟତମ ।
ଅକ୍ଟୋବର ୨୪, ୨୦୨୧ ମନ କି ବାତ ପାଇଁ ନାଗରିକଙ୍କ ଠାରୁ ମତାମତ ଆହ୍ୱାନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୨୪, ୨୦୨୧ ରବିବାର ହେବାକୁ ଥିବା ମନ କି ବାତ କାର୍ଯ୍ୟକ୍ରମର ୮୨ତମ ଅଧ୍ୟାୟ ପାଇଁ ନାଗରିକଙ୍କ ଠାରୁ ମତାମତ ଆହ୍ୱାନ କରିଛନ୍ତି । ମନ କି ବାତ ପାଇଁ ମତାମତ ନମୋ ଆପ୍, ମାଇଁଗଭରେ ପଠାଇ ପାରିବେ କିମ୍ବା ୧୮୦୦-୧୧-୭୮୦୦ରେ ଡାଏଲ କରି ବାର୍ତ୍ତା ରେକର୍ଡ କରାଇ ପାରିବେ । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଚଳିତ ମାସର #ମନକିବାତ କାର୍ଯ୍ୟକ୍ରମ ୨୪ ତାରିଖରେ ପ୍ରସାରିତ ହେବ । ଏହି ମାସର ଅଧ୍ୟାୟ ପାଇଁ ନିଜ ମତାମତ ପଠାଇବାକୁ ଆପଣମାନଙ୍କୁ ଆମନ୍ତ୍ରଣ ଜଣାଉଛି । ନମୋ ଆପ, @ମାଇଁଗଭଇଣ୍ଡିଆରେ ଲେଖି ପଠାଇ ପାରିବେ କିମ୍ବା ୧୮୦୦-୧୧-୭୮୦୦ରେ ଡାଏଲ କରି ବାର୍ତ୍ତା ରେକର୍ଡ କରାଇ ପାରିବେ ।https://t.co/QjCz2bvaKg”
ପ୍ରଧାନମନ୍ତ୍ରୀ ଖ୍ରୀଷ୍ଟମାସ ଅବସରରେ ଲୋକମାନଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖ୍ରୀଷ୍ଟମାସ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ସମସ୍ତଙ୍କୁ ଖ୍ରୀଷ୍ଟମାସ ଶୁଭେଚ୍ଛା! ଆମେ ଯୀଶୁ ଖ୍ରୀଷ୍ଟଙ୍କ ଜୀବନ ଏବଂ ଉତ୍ତମ ଶିକ୍ଷାକୁ ମନେ ପକାଉଛୁ, ଯାହା ସେବା, ଦୟା ଏବଂ ନମ୍ରତା ଉପରେ ଅଧିକ ଗୁରୁତ୍ୱ ଦେଇଥିଲା । ସମସ୍ତେ ସୁସ୍ଥ ଏବଂ ସମୃଦ୍ଧ ହୁଅନ୍ତୁ । ଚାରିଆଡେ ସୌହାର୍ଦ୍ଦ୍ୟ ସୃଷ୍ଟି ହେଉ ।”